Διάγγελμα Μπούς
ζητά απ' το Κογκρέσο να δώσει στο σχέδιο για Ιράκ την "ευκαιρία να αποδώσει"
Στο ετήσιο διάγγελμα του ενώπιον της ολομέλειας του Κογκρέσου για την κατάσταση της αμερικανικής συμπολιτείας, ο πρόεδρος Μπούς ζήτησε απ’ το Κογκρέσο να δώσει στην νέα στρατηγική του για το Ιράκ, την ευκαιρία να αποδώσει. Ο αμερικανός πρόεδρος ζήτησε απ’ το Κογκρέσο να βρει την αποφασιστικότητα που χρειάζεται για την «αντιστροφή των γεγονότων προς την νίκη στο Ιράκ», όπως είπε, επισημαίνοντας παράλληλα ότι τα μέλη του Κογκρέσου έχουν πλήρη συναίσθηση ότι οι συνέπειες μιας αποτυχίας στο Ιράκ θα είναι σοβαρότατες και ευρύτατες. Ο πρόεδρος Μπούς τόνισε ότι οι ΗΠΑ θα βρίσκονται σε πόλεμο όσο οι τρομοκράτες σχεδιάζουν να δολοφονήσουν αθώους και επεσήμανε ότι οι Αμερικανοί προωθούν τα δικά τους συμφέροντα όταν βοηθούν μετριοπαθείς και μεταρρυθμιστές στην Μέση Ανατολή. Πάντως το ήμισυ της ομιλίας του αμερικανού προέδρου επικεντρώθηκε σε θέματα εσωτερικής πολιτικής. Ο κ. Μπούς ζήτησε την κατά 20% περικοπή της κατανάλωσης βενζίνης μέσα στα επόμενα 10 χρόνια, με την χρήση αυτοκινήτων που καίνε λιγότερη καύσιμα και την αυξημένη χρήση εναλλακτικών καυσίμων, όπως η εθανόλη. Ο κ. Μπούς ζήτησε επίσης σοβαρές μεταρρυθμίσεις της μεταναστευτικής νομοθεσίας και ανακοίνωσε προτάσεις για την μείωση του κόστους της ιατροφαρμακευτικής περίθαλψης. Απαντώντας στο διάγγελμα Μπούς από πλευράς Δημοκρατικών, ο νεοεκλεγείς γερουσιαστής απ’ την Βιρτζίνια, Τζίμ Γουέμπ, ζήτησε απ’ τον πρόεδρο Μπούς να αλλάξει πορεία στο Ιράκ, με στόχο την επίσπευση της επιστροφής των αμερικανικών δυνάμεων. Ο γερουσιαστής Γουέμπ επεσήμανε ότι ο πρόεδρος Μπούς έσυρε τη χώρα «απερίσκεπτα», όπως είπε, στον πόλεμο στο Ιράκ και χαρακτήρισε το κόστος του πολέμου «βαρύτατο». Η πλειοψηφία των αμερικανών και η πλειοψηφία των αμερικανικών δυνάμεων δεν υποστηρίζει πλέον τον τρόπο με τον οποίο διεξάγεται αυτός ο πόλεμος, σημείωσε ο δημοκρατικός γερουσιαστής και ζήτησε την εφαρμογή νέας πολιτικής που θα αποσύρει τους αμερικανούς στρατιώτες απ’ τους δρόμους των πόλεων του Ιράκ και θα τους επιτρέπει να αποχωρήσουν απ’ τη χώρα σύντομα. Ο γερουσιαστής Γουέμπ ζήτησε απ’ τον πρόεδρο Μπούς να στρέψει την πολιτική στο Ιράκ προς μια περιφερειακή διπλωματική προσπάθεια και επεσήμανε ότι οι Δημοκρατικοί θα συνεργαστούν μαζί του αν υιοθετήσει την σωστή τακτική και αν όχι, όπως είπε, οι Δημοκρατικοί «θα του δείξουν το δρόμο».